Běła Woda

Běła Woda ( Weißwasser, hamtsce Weißwasser/O.L.) je wulke wokrjesne město w sewjerowuchodnym dźělu Hornjeje Łužicy, kotrež słuša k sakskemu wokrjesej Zhorjelc. Třeće najwjetše město Zhorjelskeho wokrjesa (po Zhorjelcu a Žitawje) je dźěl serbskeho sydlenskeho ruma.

 Geografija 
mini|left|W nutřkownym měsće
Městačko leži mjez Mužakowskim zahorkom na sewjeru, Mužakowskej holu na sewjerowuchodźe a Wochožanskej jamu na juhozapadźe w lěsatej wokolinje a njedaloko pólskeje hranicy. Najblišej měsće stej Grodk (20 km) a Mužakow (8 km). Wulki dźěl měšćanskeho teritorija wobsteji z brunicoweje jamy resp. z rekultiwěrowanych płoninow.

Běła Woda mjezuje z Dźěwinom a Jabłońcom na sewjeru, z Krušwicu a Wuskidźu na wuchodźe, z Hamorom na juhu, Sprjewinym Dołom na zapadźe a z Trjebinskej gmejnu na sewjerozapadźe.

 Stawizny 
mini|left|Napohlad Hamorskeje milinarnje wot rozhladneje wěže při Ćežkej horje
Prěnje historiske naspomnjenje pod dźensnišim mjenom je z lěta 1552. Měšćanske prawa ma pak hakle wot 1935. Ležownostne knjejstwo měješe přez lětstotki Mužakowske stawowe knjejstwo.

Po industrializowanju w 20. lětstotku přez natwar škleńcowych a brunicowych zawodow kaž tež Wochožanskeje jamy a bliskeje Hamorskeje milinarnje nasta z něhdyšeje holanskeje wsy město z nimale 39.000 wobydlerjemi (1989). Po přewróće bu wjetšina zawodow zawrjena a wobydlerstwo Běłeje Wody woteběraše, tak zo ma město dźensa zaso telko wobydlerjow kaž w 1960tych lětach.

 Wobydlerstwo 
W lěće 1884 měješe wjes po Mukowej statistice 1200 wobydlerjow, mjez nimi 731 Serbow (61 %). W běhu industrializacije přićahny wulka ličba dźěłaćerjow z němskich kónčin, zdobom dźěłachu tež mužojo ze serbskich swójbow přiběrajcy w němskorěčnej wokolinje fabrikow, tak zo so němčina do swójbow dósta. Arnošt Černik zwěsći 1956 serbski podźěl wobydlerstwa wot jenož hišće 5 %.

 Wobchad 
Runje přez Běłu Wodu wjedźe zwjazkowa dróha 156 z Mužakowa do Budyšina. Nimo toho ma město dwórnišćo při železniskej čarje Berlin–Zhorjelc.

 Wosobiny 
 Jan Awgust Warko (1821–62) – farar, spisowaćel, serbski prócowar
 Korla Hendrich Warko (1837–97) – wučer, spisowaćel, basnik, serbski prócowar

 Politika 
Město słuša k sakskemu wólbnemu wokrjesej 57 (Zhorjelc 1) a k zwjazkowemu wólbnemu wokrjesej 157 (Zhorjelc).

 Měšćanosća 
+zašłe wólby wyšeho měšćanostywólbyměšćanostanamjetwuslědk (%)2024 Katja Dietrich Dietrich 42,82017Torsten PötzschKlartext51,2201054,32003Hartwig RauhRauh60,72001Helma OroszCDU42,6

 Partnerske města 
 Brühl, Němska 22px|Němska
 Žarow, Pólska 22px|border|Pólska

 Žórła 

 Wotkazaj 

 Město Běła Woda

Kategorija:Město w Sakskej
Kategorija:Sydlišćo w Hornjej Łužicy
Kategorija:Běła Woda
Kategorija:Wokrjes Zhorjelc
Kategorija:Sydlišćo w serbskim sydlenskim rumje
Kategorija:Prěnje naspomnjenje 1552
Kategorija:Wulke wokrjesne město w Sakskej